Ke sereto sa Dafida.
1451Wena Modimo wa ka, wena Kgoši,
a ke go tumiše,
ke go rete go ya go ile.
2Ke tla go tumiša ka mehla;
ke tla go godiša go ya go ile.
3Morena ke yo mogolo,
a a retwe gagolo;
bogolo bja gagwe ke phetatlhaologanyo.
4Meloko ka go hlatlamana e tla reta mediro ya gagwe,
ya bega le ditiro tša gagwe tše maatla.
5Ba tla anega letago la gago le bogoši bja gago,
le ditiro tša gago tše di makatšago.
6Ba tla anega maatla a gago ao ka ona o dirago ditiro tša go gakgamatša,
gomme nna ke tla bega bogolo bja gago.
7Ba tla tsebagatša botho bjo bogolo bja gago,
ba gobela go loka ga gago.
8Morena o na le kgaugelo le lešoko;
ga a befelwe ka pela,
mme o tletše leratorato.
9O loketše dihlolwa tša gagwe ka moka,
mme o di šokela tšohle.
10Dihlolwa tša gago ka moka di tla go tumiša;
ba ba go botegelago le bona ba tla go reta.
11Ba tla anega letago la gago le bogoši bja gago,
ba bega le maatla a gago,
12gore bohle ba tsebe tiro tša gago tše maatla,
le letago la gago le bogoši bja gago.
13Bogoši bja gago ke bja go ya go ile,
le mmušo wa gago ke wa go dulela ruri melokong ka moka.
Morena o botegela dikholofetšo tšohle tša gagwe,
le gona o na le botho go tšohle tše a di dirago.145:13 “Morena ... tše a di dirago” Sengwalwakaseatla se sengwe le diphetolelo tše dingwe tša kgale di oketša ka mantšu ao.
14Morena o thekga bohle ba ba wago;
o kgothatša bohle ba ba nyamilego.
15Diphedi tšohle di go lebelela di holofetše,
gomme o di fa dijo lebakeng la gona.
16O khuporolla seatla sa gago,
wa fa diphedi tšohle tše di di nyakago.
17Morena o lokile go tšohle tše a di dirago;
o na le botho medirong ya gagwe ka moka.
18Morena o kgauswi le bohle ba ba mo llelago,
ke ra ba ba mo llelago ka mmannete.
19O phethagatša ditumo tša ba ba mmoifago;
ba ba mo llelago o a ba kwa mme a ba hlakodiša.
20Morena o babalela bohle ba ba mo ratago;
bakgopo ka moka bona o a ba fediša.
21Nna ke tla tumiša Morena;
batho bohle a ba mo tumiše go ya go ile,
ka ge e le yo mokgethwa.
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn tsn_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn tsn_Latn nso_Latn tsn_Latn nso_Latn nso_Latn nso_Latn nso_Latn nso_Latn